દિવસભર ચાલેલી મંત્રણાઓ પછી આખરે ઈયાન સ્ટુઅર્ટ બહાર આવ્યો હતો. ખાસ્સી દૂર પાર્ક કરેલી જગુઆરને છેક ઝાંપા સુધી લઈ આવ્યો. એટલે વિલીએ તેમાં ડગ્લાસના પટારા સહિત બધો સામાન ગોઠવવા માંડ્યો. ઘરે ગયેલો જેમ્સ પણ બે મોટા થેલા લઈને આવી રહ્યો હતો. ઓલિવ ગ્રીન રંગની બ્રિચિસ, માથા પર હેટ, ગળા ફરતું ટાર્ટન, હાથમાં ઓવરકોટ, ફરના જાડા શૂઝ, કમરપટ્ટા પર અને છાતી પર એમ બે ગન અને મોંમાં પાઈપ... ઈયાન તેને હેરતથી જોઈ રહ્યો હતો. આ માણસ લંડન જતો હતો કે શેક્સપિયરના જમાનાનું કોઈ નાટક ભજવવા રંગમંચ પર જતો હતો?